《闻筝作》
宋代·刘子翚

月高夜鸣筝，声从绮窗来。
随风更迢递，萦云暂徘徊。
余音若可玩，繁弦互相催。
不见理筝人，遥知心所怀。
宁悲旧宠弃，岂念新期乖。
含情郁不发，寄曲宣余哀。
一弹飞霜零，再抚流光颓。
每恨听者稀，银甲生浮埃。
幽幽孤凤吟，众鸟声难谐。
盛年嗟不偶，况乃容华衰。
道同符片诺，志异劳百媒。
栖栖墙东客，亦抱凌云才。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。